På helt lokalt plan supplerer fiskeripartnerskabsaftalen den nye ramme for partnerskaber om migration, og skabelsen af økonomisk aktivitet inden for fiskeriet vil bidrage til at afhjælpe årsagerne til emigration fra Mauretanien.

Forhandlingen om fiskerimuligheder inden for rammerne af fiskeripartnerskabsaftalen med Mauretanien er foregået i overensstemmelse med EU's politik over for landende i Afrika, Vestindien og Stillehavet (AVS-landende).

Forslaget er fuldt ud i overensstemmelse med princippet om bæredygtig udnyttelse af fiskeressourcerne og havets økosystemer og med protokollen, som fastsætter, at parterne inden for rammerne af Den Blandede Komité kan træffe bestemmelse på grundlag af den foreliggende videnskabelige rådgivning om fordelingen af fiskerimulighederne til frysetrawlere, der fisker efter demersale arter, for hvilke det er fastslået, at der er ressourcer i overskud.

På mødet i Nouakchott den 15. og 16. november 2016 besluttede Den Blandede Komité, der er nedsat ved partnerskabsaftalens artikel 10, at give nye fiskerimuligheder inden for grænserne af det disponible overskud til EU-frysetrawlere, der fisker efter senegalesisk kulmule som hovedmålart (3 500 t) samt blæksprutte (1 450 t) og sepiablæksprutte (600 t) som sekundære målarter.

Den årlige finansielle modydelse for den nye fiskerikategori er fastsat til 2 500 000 EUR om året. Det vil sige, at den årlige finansielle modydelse for adgang som omhandlet i protokollens artikel 2, stk. 1, forhøjes fra 55 000 000 til 57 500 000 EUR.

Komitéen tog hensyn til de foreliggende videnskabelige vurderinger, navnlig fra Komitéen for Fiskeriet i det Østlige Centrale Atlanterhav (CECAF) og Mauretaniens institut for forskning i oceanografi og fiskeri (Institut Mauritanien de Recherches Océanographiques et de Pêches - IMROP). Komitéen har på dette grundlag konstateret et disponibelt overskud på 3 350 t senegalesisk kulmule, 1 450 t blæksprutte og 600 t sepiablæksprutte.

På mødet i Den Blandede Komité i Nouakchott, der blev afholdt den 15. og 16. november 2016, bekræftede Mauretanien, at landet er villigt til at give Den Europæiske Union adgang til det disponible overskud.

De interesserede parter blev hørt i forbindelse med evalueringen af protokollen for 2012-2014. Eksperter fra medlemsstaterne og repræsentanter for sektoren i EU blev ligeledes hørt på de tekniske møder. Høringerne førte til den konklusion, at EU's frysetrawlere har en klar interesse i at fiske efter senegalesisk kulmule og blæksprutte og sepiablæksprutte i Mauretanien inden for grænserne af det disponible overskud.

Forslag til

RÅDETS FORORDNING

om ændring af forordning (EU) 2015/2192 om fordeling af fiskerimuligheder i henhold til protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Den Europæiske Union og Den Islamiske Republik Mauretanien

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen, og

ud fra følgende betragtninger:

(1)Den 30. november 2006 vedtog Rådet forordning (EF) nr. 1801/2006 om indgåelse af en fiskeripartnerskabsaftale mellem Det Europæiske Fællesskab og Den Islamiske Republik Mauretanien ("partnerskabsaftalen").

(2)Den 24. maj 2016 vedtog Rådet afgørelse (EU) 2016/870 om indgåelse på Den Europæiske Unions vegne af protokollen om fastsættelse for en periode på fire år med virkning fra den 16. november 2015 af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien ("protokollen").

(3)Ved Rådets forordning (EU) 2015/2192 fordeles de fiskerimuligheder, der er fastsat i protokollen, på medlemsstaterne.

(4)Ifølge videnskabelig rådgivning, der er fremlagt af Den Uafhængige Fælles Videnskabelige Komité, der er nedsat ved protokollens artikel 4, er der konstateret et overskud af senegalesisk kulmule, og det blev taget ad notam, at det i den videnskabelige rådgivning, der i 2014 blev fremlagt af Institut Mauritanien de Recherches Océanographiques et de Pêches (IMROP), blev bekræftet, at der er et overskud af blæksprutte og sepiablæksprutte.

(5)Den Blandede Komité, der er nedsat ved partnerskabsaftalens artikel 10, besluttede i henhold til protokollens artikel 6, stk. 1, litra a), på mødet i Nouakchott den 15. og 16. november 2016 at ændre protokollen ved at tilføje nye fiskerimuligheder inden for grænserne af det disponible overskud til frysetrawlere, der fisker efter senegalesisk kulmule som hovedmålart samt blæksprutte og sepiablæksprutte som sekundære målarter.

(6)Disse nye fiskerimuligheder bør fordeles på medlemsstaterne for protokollens resterende anvendelsesperiode.

(7)Eftersom tilføjelsen af nye fiskerimuligheder har indvirkning på EU-fartøjernes økonomiske aktiviteter og planlægning af fangstsæsoner, bør nærværende forordning træde i kraft umiddelbart efter offentliggørelsen.

(8)Forordning (EU) 2015/2192 bør derfor ændres —

VEDTAGET DENNE FORORDNING:

Artikel 1

I artikel 1, stk. 1, i forordning (EU) 2015/2192 tilføjes som litra h):

"h) Fiskerikategori 2a - (Fryse)-trawlere, der fisker efter senegalesisk kulmule:

Spanien Senegalesisk kulmule 3 500 ton